Ellen Jørgensen

Ellen Sophie Rasmine Jørgensen (6. marts 1877 i København – 14. juni 1948 smst) var dansk historiker og bibliotekar.

Ellen Jørgensen blev født i København som datter af snedkermester Hans Christian Jørgensen (1847-1882) og Cathrine Cecilie Marie Quortrop (1853-1928). Efter faderens tidlige død fik hun et nært forhold til moderen, som hun boede sammen med til dennes død. Senere delte hun hus med sin gifte bror.

Gik på N. Zahles Skole, og herefter fulgte historiestudier på Københavns Universitet, hvor hun fik embedseksamen i 1903. På universitetet var det Kr. Erslev og især Johannes Steenstrup, der på hver deres vis fik stor indflydelse på hende. Med hensyn til Steenstrup må det også have haft betydning, at de delte en interesse i dansk historiografi.

Efter hendes eksamen besvarede hun en prisopgave udsat af universitetet med emnet Helgendyrkelse i Danmark i Middelalderens senere Tid og modtog for denne guldmedalje i 1905. Dernæst besvarede hun 1907 en prisopgave udsat af Videnskabernes Selskab med afhandlingen Fremmed Indflydelse under den danske Kirkes tidligste Udvikling (publiceret 1908) og modtog også for denne guldmedalje. På baggrund af guldmedaljerne fik Ellen Jørgensen stipendier og kunne besøge udenlandske biblioteker. 1909 blev hun som den den anden kvindelige historiker i Danmark dr.phil. (den første var Anna Hude) på diputatsen Helgendyrkelse i Danmark.

Ellen Jørgensen var ansat ved Det Kongelige Bibliotek, hvor hun var bibliotekar og leder af Håndskriftafdelingen fra 1915 til 1941. Samtidig udfoldede hun sig akademisk med en række publikationer inden for middelalderhistorie og historiografi. Det drejede sig blandt andet om kildeudgaven Annales Danici medii ævi (1920), Catalogus Codicum Latinorum Medii Ævi Bibliothecæ Regiæ Hafniensis (1926), Historieforskning og Historieskrivning i Danmark indtil Aar 1800 (1931) og Historiens Studium i Danmark i det 19. Aarhundrede (1943). Dertil kommer en række artikler i Historisk Tidsskrift. I den mere folkelige genre skrev hun sammen med Johanne Skovgaard Danske Dronninger(1910).

Som den første kvinde blev Ellen Jørgensen 1924-1931 redaktør af Historisk Tidsskrift og ligeledes som den første kvinde formand for Den danske historiske Forening 1939-1942. 17. november 1939 modtog hun som den første danske historiker medaljen Ingenio et arti.

Litteratur 
 Henry Bruun: Ellen Jørgensen Bibliografi. Fortegnelse over dr.phil. Ellen Jørgensens historiske Arbejder, København 1947
 Nanna Damsholt: ""Jordbærsyltetøj skal være godt for Gejsten" fra historikeren Ellen Jørgensens korrespondance" i Clios døtre gennem hundrede år : i anledning af historikeren Anna Hudes disputats 1893, Museum Tusculanum:København 1994 , s. 183-192

Eksterne henvisninger 
 Biografi  i Dansk Kvindebiografisk Leksikon
 Catalogus Codicum Latinorum Medii Ævi Bibliothecæ Regiæ Hafniensis – online udgave
 

Danskere i 1800-tallet
Danskere i 1900-tallet
Historikere fra Danmark
Personer fra København
Modtagere af Ingenio et arti
Bibliotekarer fra Danmark
Redaktører fra Danmark
Personer i Kraks Blå Bog (afdøde)
Personer i Dansk Biografisk Leksikon
Personer i Dansk Kvindebiografisk Leksikon
Modtagere af Tagea Brandts Rejselegat
Dansksprogede forfattere fra Danmark
Modtagere af Københavns Universitets guldmedalje